गौतम नरूला ने सलगू से जानना चाहा कि किस हलवाई के यहां अच्छे लड्डू और शुद्ध दही मिल पाता है | सलगू को एक मौक़ा हाँथ आ गया उसने हलवाई ढेलाराम के नाम की सिफारिश कर दी | ढेलाराम की दुकान पर उसका चचेरा भाई गंगू गब्बर कढ़ाई माँजने का काम करता था | उसने मेरे से आज्ञां मानकर ढेलाराम की दुकान पर जानें की बात कही जो वहां से लगभग डेढ़ फर्लांग दूर थी | उसका कहना था कि वह पहले जाकर खबर दे दे ताकि हम सब जब वहां पहुंचें तो हर चीज ताजा तैय्यार मिले | सलगू ने ढेलाराम की दुकान में जाकर गंगू गब्बर से क्या कहा सुना उसको उन दोनों के अतिरिक्त और कोई नहीं जानता हाँ दोनों की  बात में एक शब्द बार बार निकल कर आता था 'पीक' या 'पोंक '| अब सलगू खानी तम्बाकू का शौक़ीन था और गंगू गब्बर भी चुटकी भर पत्ती ओठ के नीचे दबाकर एक निराली ताकत पा जाता था | तम्बाकू खाकर पीक छोड़ना तो सभी देखते जानते हैं पर पीक के साथ कई बार 'पोंक 'शब्द का इस्तेमाल   क्यों किया जा रहा था | इस रहस्य  के लिये मिठाई बनाने और दही जमानें वाले उस्तादों से सीख लेनी होगी | लगभग 40 मिनट बाद घूमते घामतें तीर्थ प्रेमी सैलानियों की यह टोली ढेलाराम की दुकान पर आ पहुँचीं | पानी  से ठण्डी की हुयी जमीन पर लाल कैनवस चढ़ी हुयी कुर्सियां करीने से लगी थीं सामने टीन  से मढ़ी हुयी कई लम्बी मेजें पडी थीं दुकान पर  कई थालों में लड्डू लगे थे और मिट्टी के बनें पक्के दही जामों में मलाईदार दही दिखायी पड़ रहा था | नरूला बैंक की नौकरी में रहकर भी और लाखों के नोट  गिनकर भी दोहरा तम्बाकू की लत से बच गया था | सलगू ने थाल के एक कोनें से कुछ लड्डू पहले ही तम्बाकू डाले उबले पानी को छानकर बनवाये थे | उसने उनमें से एक लड्डू उठाकर नरूला को दिया ,बोला गौतम जी आप में कोई व्यसन नहीं है पहला प्रसाद आप लीजिये | नरूला ने लड्डू हाँथ में लेकर एक टुकड़ा मुंह में डाला | जीभ पर स्वाद उतर आया | कितना मुलायम मीठा और मजेदार है | दो तीन टुकड़ों में लड्डू समाप्त हो गया पर भोजन नली से नीचे उतरने के पहले ही नरूला को हिचकी आयी और फिर उसका सिर चक्कर खानें लगा | नरुला बोला भाई जी कुछ गड़बड़ है | मेरा सिर चकरा रहा है | सलगू  बोला अरे ज्यादा भूख में ऐसा ही होता है | देखिये इस दूसरे  थाल से मैं आपको लड्डू देता हूँ यह अभी अभी बनें हैं बिल्कुल ताजे हैं | दूसरे थाल से भी एक कोनें के पांच लड्डू ताम्बूल रस से सिंचित थे | नरूला ने ज्यों ही दूसरा लड्डू मुंह से होते हुये पेट तक पहुंचाया त्यों ही उसे चक्कर आ गया | वह टीन  मढ़ी मेज पर सिर रखकर घुमरी चढ़ जानें की बात करने लगा | सलगू बोला पण्डित राम जी मेरा ख्याल है किसी जिन्न  का साया इन लड्डुओं पर पड़ गया है | अभी आप कोई लड्डू न खायें मैं झाड़ फूंक कर कुछ इन्तजाम करता हूँ | साले इस जिन्न  को कैद कर तहखानें में न डाल दिया तो मेरा नाम सलगू रत्नाकर नहीं | उसने गंगू गब्बर की ओर इशारा किया जो डमरूनुमा एक ढोलकिया लेकर और एक चाकू लेकर तथा एक लोटे में पानी लेकर पास में आकर बैठ  गया | चाकू से जमीन में लकीरें खींचकर सलगू कुछ अंट शंट बकता रहा जो कुछ उसने बका उसमें बहुत कुछ अस्पष्ट पर दो एक शब्द साफ़ समझ में आते थे | कभी गोगा पीर ,कभी मछेन्दर नाथ ,कभी गोरखनाथ और अभी काला जिन्न ,गंगू खजड़ी बजा रहा था और रह रह कर गब्बर पानी की छींटें नरूला के मुँह पर मारता जाता था | लगभग 15 मिनट के बाद नरूला के चक्कर कम होने शुरू हुये और फिर और कुछ मन्त्र सुनने  के बाद उसे लगा कि वह नार्मल हो गया है | अब क्या था सलगू की छाती फूल गयी उसके मन्त्रों ने और उसकी तान्त्रिक रेखाओं ने नरूला पर कब्जा किये जिन्न को भाग जानें पर विवश कर दिया था | अब सलगू तेजी से उठा उसने दो तीन उल्टी सीधी छलांगें लगायीं | मुँह से चिल्लाया जै भैरों ,जय काली ,कालिन्दी वाली , जय मछेन्द्र ,जय बजरंग बली ,और फिर पटक कर धरती पर एक लात मारी और फिर लात के नीचे की मिट्टी अपनी मुट्ठी में उठाकर कस कर बन्द कर ली बोला साला भागा जा रहा था जिन्न के बच्चे अब मुट्ठी से निकलकर कहाँ जायेगा | ढेलाराम हलवाई यह सब देखकर किसी दैवी आपदा के भय से शंकित हो गया | सलगू ने दूकान के पीछे जाकर हाँथ की मिट्टी हवा में छोड़ दी बोला , " जा साले फिर कभी इस दुकान की तरफ मुँह मत करना | अबकी बार आया तो सलगू कभी तुझे तहखानें के बाहर नहीं छोड़ेगा |" ढेलाराम ने आदर भाव से सलगू की ओर देखा और कहा कि यार सलगू तू तो बहुत बड़ा छुपा रुस्तम है | सलगू ने कहा ," ढेलाराम जी इन लड्डुओं पर जिन्न की छाया पड़ गयी है | रात भर इन्हें ढक कर रखना | सबेरे यह खानें के योग्य हो जांयेंगे ,मैं कल सबेरे आपके पास आ जाऊंगा, फिर उसने पण्डित पलागी राम की ओर देख कर कहा कि यदि आप लोग बहुत भूखे हैं तो आगे की दुकान में सब्जी रोटी का इन्तजाम किया जा सकता है | राधादास ने कहा सलगू जी आपनें जिन्न को किस तन्त्र के बल पर मुट्ठी में बन्द कर लिया था ? सलगू बोला राधादास जी आपनें किस तन्त्र के बल पर स्वर्ण खचित लहँगा पहनें और नक्काशी कढ़ी रेशमी चोली पहनें राधा जी को पेंड़ की डाल पर झूलते देख लिया था | पण्डित पलागीराम बोले कुछ बात समझ में नहीं आयी लड्डू के थालों पर जिन्न की छाया कैसे पड  गयी ?